SUPER เผยบ.ในกลุ่ม MIL ทำสัญญาซื้อขายไฟฟ้ากับกฟภ. 8 MW
SUPER เผยบ.ในกลุ่ม MIL ทำสัญญาซื้อขายไฟฟ้ากับกฟภ. 8 MW ซึ่งมีกำหนดจ่ายไฟฟ้าเชิงพาณิชย์(SCOD) ภายในวันที่ 31 ธ.ค.58 โดยมีสัญญาซื้อขายไฟฟ้าระยะเวลา 25 ปี
4 ก.ย. 2558

บริษัท ซุปเปอร์บล๊อก จำกัด (มหาชน) หรือ SUPER ระบุว่า บริษัท เฮลท์ แพลนเน็ท เมเนจเม้นท์(ประเทศไทย) จำกัด (HPM) ได้ลงนามสัญญาซื้อขายไฟฟ้ากับการไฟฟ้าส่วนภูมิภาค(กฟภ.)เพิ่มเติม 1 โครงการ ปริมาณกำลังการผลิตพลังงานไฟฟ้าสูงสุดรวม 8 เมกะวัตต์ (MW) ซึ่งมีกำหนดจ่ายไฟฟ้าเชิงพาณิชย์(SCOD) ภายในวันที่ 31 ธ.ค.58 โดยมีสัญญาซื้อขายไฟฟ้าระยะเวลา 25 ปี
ทั้งนี้ HPM เป็น 1 ใน 4 บริษัทในกลุ่มบริษัท มิเลนเนี่ยม แอคท์ จำกัด (MIL) โดยบริษัททั้ง 4 ในกลุ่ม MIL เป็นผู้ผลิตไฟฟ้าจำนวนรวม 20 โครงการ ขนาด 131.6 MW มูลค่าโครงการรวม 8,158 ล้านบาท  ซึ่งเมื่อรวมการลงนามสัญญาซื้อขายไฟฟ้าครั้งล่าสุดทำให้ทุกโครงการได้ลงนามสัญญาซื้อขายไฟฟ้าครบแล้ว
ขณะที่ SUPER จะเข้าซื้อหุ้น MIL ตามแผนที่ได้รับอนุมัติจากที่ประชุมผู้ถือหุ้นเมื่อวันที่ 29 เม.ย.58 โดยจะให้บริษัท ซุปเปอร์ โซล่าร์ เอนเนอร์ยี จำกัด (SSE) ซึ่งเป็นบริษัทย่อย เข้าซื้อสินทรัพย์โดยลงทุนในโครงการผลิตไฟฟ้าจากพลังงานแสงอาทิตย์ ด้วยการเข้าซื้อหุ้นจากผู้ถือหุ้นเดิมและเพิ่มทุนใหม่ใน MIL โดยมีมูลค่าการเข้าทำรายการทั้งหมดรวมไม่เกิน 8,472.59 ล้านบาท